Številka: 5110-14/2019/2

Datum: 4. 10. 2019

Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljnjem besedilu: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo RS objavlja

**Javni razpis za izbor kulturnih projektov bivanja in ustvarjanja v umetniških rezidencah v Berlinu, Londonu, New Yorku in na Dunaju, ki jih bo v letu 2020 sofinancirala Republika Slovenija iz proračuna, namenjenega za kulturo (v nadaljnjem besedilu: javni razpis, oznaka JPR-REZ-2020).**

1. **Naziv in sedež naročnika razpisa**

Ministrstvo za kulturo, Maistrova 10, 1000 Ljubljana.

1. **Predmet in cilj razpisa ter razpisno področje**

Predmet razpisa je zbiranje projektov prijaviteljev, ki delujejo v umetnosti in kulturi, za enomesečno bivanje in ustvarjanje v umetniških rezidencah Ministrstva za kulturo (v nadaljnjem besedilu: ministrstvo) v Berlinu, Londonu, New Yorku in na Dunaju (v nadaljnjem besedilu: umetniške rezidence), ki jih bo v letu 2020 sofinancirala Republika Slovenija iz proračuna, namenjenega za kulturo, v obdobju od 1. 1. do 31. 12. 2020, ki vključuje:

– financiranje stroškov najemnine, tekočih stroškov, ki so povezani z uporabo stanovanja, stroškov rednega vzdrževanja in osnovne opreme umetniških rezidenc v Berlinu, Londonu, New Yorku in na Dunaju, ter

– povračilo potnih stroškov za izbrane prijavitelje, in sicer za Berlin v višini največ 250 EUR neto, za London v višini največ 250 EUR neto, za Dunaj v višini največ 150 EUR neto ter za New York v višini največ 800 EUR neto v primeru enega prijavitelja ali največ 700 EUR neto na osebo v primeru skupinskega rezidenčnega bivanja.

Cilji razpisa so krepitev umetniške ustvarjalnosti posameznikov ali umetniških skupin prek mobilnosti in medkulturne izmenjave idej, znanja in praks, krepitev njihove mednarodne uveljavitve ter uveljavljanje slovenske kulture in umetnosti v tujini.

Razpis je namenjen prijaviteljem, ki delujejo na naslednjih področjih umetnosti in kulture:

- uprizoritvena umetnost,

- likovna umetnost,

- arhitektura in oblikovanje,

- glasbena umetnost,

- intermedijske umetnosti,

- film in AV-kultura,

- knjiga,

- kritika umetnosti ter refleksija kulture in družbe,

da se jim omogoči bivanje in ustvarjanje v umetniških rezidencah.

1. **Pomen izrazov**

**Umetniške rezidence** so štiri stanovanja, ki jih ima ministrstvo v najemu v Berlinu, Londonu, New Yorku in na Dunaju ter so namenjena bivanju in ustvarjanju umetnikov ter drugih posameznikov, ki delujejo v umetnosti in kulturi.

**Samozaposleni** v kulturi so osebe, ki so vpisane v razvid samozaposlenih, ki ga vodi ministrstvo.

**Mladi** so osebe, ki v letu 2019 ne bodo dopolnile 30 let ali več.

**Projekt** so predvidene aktivnosti v času bivanja in ustvarjanja v umetniški rezidenci, ki jih prijavitelj izkazuje z delovnim načrtom.

**V razpisni dokumentaciji uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.**

1. **Pogoji sodelovanja na razpisu**

Na razpis se lahko prijavijo le prijavitelji, ki izpolnjujejo naslednje pogoje (upravičene osebe):

* so fizične osebe, ki delujejo na razpisanih področjih;
* imajo stalno prebivališče v Republiki Sloveniji;
* do ministrstva, Javne agencije za knjigo RS, Slovenskega filmskega centra – javne agencije RS oziroma Javnega sklada RS za kulturne dejavnosti nimajo neporavnanih, zapadlih obveznosti (dokazuje se z izjavo o izpolnjevanju pogojev);
* do ministrstva, Javne agencije za knjigo RS, Slovenskega filmskega centra – javne agencije RS oziroma Javnega sklada RS za kulturne dejavnosti, pravna oseba, katere zakoniti zastopnik je, nimajo neporavnanih, zapadlih obveznosti (dokazuje se z izjavo o izpolnjevanju pogojev);
* niso koristili umetniške rezidence na Dunaju, v Berlinu, Londonu ali New Yorku v preteklih dveh koledarskih letih pred letom objave razpisa in v letu objave razpisa (dokazuje se z izjavo o izpolnjevanju pogojev);
* niso prejemniki štipendij in/ali šolnin ministrstva, ki se podeljujejo za dodiplomski in podiplomski študij (dokazuje se z izjavo o izpolnjevanju pogojev);
* niso prejemniki sredstev iz evropskega, državnega ali lokalnega proračuna za potne stroške do umetniške rezidence (dokazuje se z izjavo o izpolnjevanju pogojev);
* soglašajo z vsebino vzorčne pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju (dokazuje se z izjavo o izpolnjevanju pogojev);
* dovolijo objavo osebnih podatkov z namenom vodenja razpisa in objavo rezultatov razpisa na spletni strani ministrstva v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo) (dokazuje se z izjavo o izpolnjevanju pogojev).

1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo izmed uradnikov, zaposlenih na ministrstvu, imenuje minister za kulturo (v nadaljnjem besedilu: minister).

Prijavitelji, ki bodo oddali formalno nepopolne vloge, bodo pisno pozvani k njihovi dopolnitvi. Prijavitelj mora vlogo dopolniti v petih (5) dneh po prejemu poziva za dopolnitev, sicer se bo štela za nepopolno in bo zavržena. Vloge, ki ne bodo pravočasne, popolne, predložene na predpisan način ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo v primeru naknadne ugotovitve neizpolnjevanja pogojev prijavitelja po že izdani dokončni odločbi o izboru z njim ne sklene pogodbe. Prav tako v primeru naknadne ugotovitve o neizpolnjevanju pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo sredstev.

**Vsak prijavitelj se na javnem razpisu, oznaka JPR-REZ-2020, lahko prijavi za bivanje le v eni umetniški rezidenci.**

**OPOZORILO:**

**Če se prijavitelj prijavi za bivanje in delovanje v več kot eni umetniški rezidenci, se vse vloge prijavitelja zavržejo iz razloga neizpolnjevanja razpisnih pogojev (kot neupravičene osebe).**

1. **Upravičeni stroški**

Upravičeni stroški so:

* najemnina, tekoči stroški, ki so povezani z uporabo stanovanja, stroški rednega vzdrževanja in osnovne opreme umetniške rezidence v New Yorku, Londonu, Berlinu in na Dunaju, ki jih ministrstvo poravnava neposredno;
* potni stroški za Berlin v višini največ 250 EUR neto, za London v višini največ 250 EUR neto, za Dunaj v višini največ 150 EUR neto ter za New York v višini največ 800 EUR neto v primeru enega prijavitelja ali največ 700 EUR neto na osebo v primeru skupinskega rezidenčnega bivanja.

Ministrstvo upravičencem povrne navedene potne stroške na podlagi zahtevka za povrnitev potnih stroškov za bivanje v umetniški rezidenci s priloženimi kopijami računov za nastale potne stroške in vsebinskega poročila o bivanju v umetniški rezidenci, **ki ju vložijo na predpisanih obrazcih ministrstva v spletni aplikaciji eJR na naslovu:** [**http://ejr.ekultura.gov.si/ejr-web**](http://ejr.ekultura.gov.si/ejr-web) **v tridesetih (30) dneh po poteku pogodbenega obdobja bivanja.**

1. **Razpisni kriteriji**

|  |  |
| --- | --- |
| **Kriterij** | **Št. možnih**  **točk** |
| **1. REFERENCE[[1]](#footnote-1)** | **30** |
| Kakovost in izvirnost dosedanjega dela prijavitelja v preteklih treh koledarskih letih pred  letom objave razpisa in v letu objave razpisa do dneva objave razpisa na razpisanem področju, za katero je podana vloga in/ali izkazana posebna nadarjenost perspektivnega mladega prijavitelja. | 20 |
| Uveljavljenost prijavitelja v strokovni javnosti na razpisanem področju, za katero je  podana vloga. | 10 |
| **2. DELOVNI NAČRT** | **60** |
| Razvoj prijaviteljeve dejavnosti na področju, ki je predmet razpisa, prek spoznavanja in  stikov s kulturniškimi krogi v mestu rezidence: |  |
| * vsebinska celovitost delovnega načrta; | 20 |
| * podrobni časovni in vsebinski načrt – utemeljenost in prilagojenost načrta za razpisano mesto rezidence; | 20 |
| * načrt vzpostavljanja/širitve strokovnih stikov s tamkajšnjim okoljem oziroma možnosti vključevanja projekta/aktivnosti v širši mednarodni kulturni prostor; | 10 |
| * prispevek bivanja v tujini za nadaljnji strokovni razvoj in uveljavljanje avtorja; | 5 |
| predviden način prenosa izkušenj in dobrih praks, pridobljenih v času bivanja v  rezidenci, v slovenski kulturno-umetniški prostor. | 5 |
| **3. URADNA DOKAZILA** | **5** |
| Uradna dokazila o sodelovanju s kulturno oziroma umetniško ustanovo oziroma s strokovnimi sodelavci z umetnostnega področja, za katero je podana vloga, v izbranem terminu in izbrani državi oziroma mestu rezidence. | 5 |
| **4. STATUS SAMOZAPOSLENEGA V KULTURI** | **5** |
| Vpis v razvid samozaposlenih v kulturi. | 5 |
| **SKUPAJ** | **100** |

**8. Ocenjevanje in vrednotenje vlog ter uporaba razpisnih kriterijev**

Ocenjevanje in vrednotenje ustreznih vlog bo izvedla strokovna komisija za promocijo in mednarodno sodelovanje (v nadaljnjem besedilu: strokovna komisija) v skladu z 11. in 12. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16).

Najvišje možno število prejetih točk je 100, izbrani so lahko tisti prijavitelji, ki v skupnem seštevku točk prejmejo 80 točk in več. Izmed prijaviteljev, ki bodo prejeli 80 točk in več, bodo izbrani tisti, ki bodo na predlog strokovne komisije v postopku izbire ocenjeni oziroma ovrednoteni višje. Če imajo prijavitelji enako število točk, se pri določanju vrstnega reda upoštevajo najprej dosežena ocena po kriteriju kakovost in izvirnost dosedanjega dela, delovni načrt, nato uveljavljenost v strokovni javnosti. Če so prijavitelji izenačeni tudi v tem primeru, komisija odloči z žrebom.

Strokovna komisija v podanem predlogu določi tudi termin bivanja prijavitelja, pri čemer ima pri določitvi termina bivanja glede na želeni termin prijavitelja prednost tisti prijavitelj, ki prejme višje število točk. Če ima več prijaviteljev isto število točk, strokovna komisija sama presodi utemeljenost bivanja v predlaganem terminu.

Strokovna komisija bo poleg izbranih prijaviteljev oblikovala tudi tako imenovani rezervni seznam prijaviteljev, ki lahko bivajo in delujejo v stanovanju, če prijavitelj, ki je bil prvotno izbran, ministrstvu pisno sporoči odpoved bivanja zaradi objektivnih razlogov (bolezen, odpoved projekta s strani partnerja v tujini, delovne obveznosti, družinske razmere itd.) nemudoma po nastanku razlogov za odpoved oziroma najpozneje mesec dni pred nastopom bivanja v rezidenci. V primeru izjemnih objektivnih razlogov (bolezen, smrt v družini ipd.) je lahko ta rok tudi krajši, vendar ga mora izbrani prijavitelj dokazati z ustreznimi dokazili. V nasprotnem primeru se šteje, da izbrani prijavitelj bivanja v rezidenci ni odpovedal oziroma je v rezidenci bival, torej se v naslednjih dveh (2) koledarskih letih pred letom objave razpisa in v letu objave razpisa ne bo mogel prijaviti na razpis ministrstva za izbor predlogov za bivanje in delovanje slovenskih ustvarjalcev v umetniških rezidencah ministrstva. Rezervni seznam se oblikuje na podlagi vrstnega reda točkovanja za mesto rezidence, za katero prijavitelj zaproša.

**9. Pojasnila o uporabi umetniške rezidence**

Na podlagi predloga strokovne komisije bo minister o vsaki ustrezni vlogi, prispeli na razpis, izdal posamično odločbo, s katero bo odločil o odobritvi ali zavrnitvi sofinanciranja posameznega projekta. Dokončna odločba bo podlaga za sklenitev pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju (v nadaljnjem besedilu: pogodba), ki bo urejala medsebojne pravice in obveznosti ministrstva in prijavitelja v zvezi z dodeljeno umetniško rezidenco. Vzorec pogodbe je treba prebrati, s potrditvijo izjave v prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> pa se prijavitelj zaveže, da je prebral vzorec pogodbe o sofinanciranju bivanja in ustvarjanja v umetniški rezidenci in se strinja z njeno vsebino ter povračilom dela potnih stroškov in z njo soglaša. Pogodba bo dejansko podpisana le, če bo projekt sprejet v sofinanciranje. V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico do sprememb in dopolnitev objavljenega vzorca pogodbe pred podpisom pogodbe. Končna različica pogodbe bo vsebovala vse pogoje in obveznosti ministrstva ter prijavitelja (prejemnika sredstev), zavezujoče v okviru slovenske zakonodaje.

Vsak prijavitelj se na javnem razpisu, oznaka JPR-REZ-2020, lahko prijavi za bivanje le v eni umetniški rezidenci in bo lahko bival v umetniški rezidenci oziroma stanovanju v terminu, ki bo določen v odločbi in pogodbi, pri čemer zamenjave terminov, opredeljenih v odločbi in pogodbi, niso dovoljene. Izbrani prijavitelj lahko v umetniški rezidenci oziroma stanovanju v Berlinu, Londonu, New Yorku in na Dunaju biva največ en (1) mesec.

Število oseb, ki lahko bivajo v stanovanju oziroma umetniški rezidenci v okviru posameznega pogodbenega obdobja bivanja, je omejeno, in sicer:

‒ v Berlinu največ štiri,

‒ na Dunaju največ tri,

‒ v New Yorku največ tri,

‒ v Londonu največ dve.

V umetniški rezidenci smejo brezplačno bivati samo izbrani prijavitelji. Druge osebe smejo bivati z izbranim prijaviteljem, če ta ministrstvu njihovo bivanje predhodno napove (do 15 dni pred odhodom v umetniško rezidenco oziroma pred nastopom termina umetniške rezidence, ki je določen v odločbi) in poravna pavšalne stroške njihovega bivanja, ki so podrobneje opredeljeni v pogodbi, ki jo prijavitelj podpiše z ministrstvom. **Zaradi specifičnih zahtev veljavne zakonodaje na področju zvezne države New York**, kjer je umetniška rezidenca ministrstva, s prijaviteljem kot dodatne osebe **v umetniški rezidenci v New Yorku ne smejo bivati mladoletne osebe, mlajše od trinajst (13) let.**

**10. Okvirna vrednost razpisanih sredstev**

Okvirna vrednost razpisanih sredstev, namenjenih za predmet javnega razpisa, oznaka JPR-REZ-2020, je 116.000,00 EUR. Sredstva so zagotovljena na proračunski postavki 131129 ‒ Mednarodno sodelovanje na področju kulture.

**11. Obdobje za porabo dodeljenih sredstev**

Dodeljena proračunska sredstva morajo biti porabljena predvidoma v proračunskem letu 2020. Dodeljena proračunska sredstva se bodo izplačevala na podlagi izstavljenega zahtevka za povrnitev potnih stroškov za bivanje v umetniški rezidenci, ki mu bodo priložene kopije računov za potne stroške, in vsebinskega poročila o bivanju v umetniški rezidenci, v plačilnih rokih, kot jih določa Zakon o izvrševanju proračunov Republike Slovenije za leti 2018 in 2019 (Uradni list RS, št. 71/17, 13/18 – ZJF-H, 83/18 in 19/19).

**12. Razpisni rok**

Razpis **se objavi 4. 10. 2019** in **zaključi 4. 11. 2019**.

**13**. **Razpisna dokumentacija**

**Razpisna dokumentacija zajema:**

* besedilo javnega razpisa, oznaka JPR-REZ-2020,
* vzorec pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju,
* prijavni obrazec v spletni aplikaciji eJR na naslovu: http://ejr.ekultura.gov.si/ejr-web.

Razpisno dokumentacijo si prijavitelji lahko natisnejo s spletne strani ministrstva <https://www.gov.si/zbirke/javne-objave/>, kjer najdejo tudi vse druge podatke, povezane z izvedbo javnega razpisa oznaka JPR-REZ-2020.

Razpisno dokumentacijo lahko prijavitelji v razpisnem roku dvignejo tudi v glavni pisarni ministrstva (Maistrova 10, 1000 Ljubljana) med uradnimi urami ministrstva (vsak ponedeljek in petek od 9. do 12. ure ter v sredo od 9. do 12. ure in od 14. do 16. ure).

**14. Oddaja in dostava vlog**

Vloga mora biti v celoti izpolnjena v slovenskem jeziku (dovoljena izjema je samo naslov projekta/delovnega načrta), na predpisanem prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web (v nadaljnjem besedilu: prijavni obrazec), vsebovati mora vse obvezne priloge in podatke, določene v razpisni dokumentaciji, ter biti predložena oziroma oddana na enega od načinov, določenih v podtočkah 14.1 in 14.2.

**Vse obvezne priloge, določene v razpisni dokumentaciji oziroma besedilu razpisa (npr. uradna dokazila, vabila, potrdila, priporočila ipd.), morajo biti oddane oziroma predložene le v spletni aplikaciji eJR na naslovu:** [**http://ejr.ekultura.gov.si/ejr-web**](http://ejr.ekultura.gov.si/ejr-web) **ne glede na način oddaje vloge, določen v podtočkah 14.1 in 14.2.** Obvezne priloge, oddane oziroma predložene v spletni aplikaciji eJR na naslovu: http://ejr.ekultura.gov.si/ejr-web, so lahko velike do največ 2 MB. **Če vloga ne bo izpolnjevala pogojev iz prejšnjega stavka in bodo obvezne priloge natisnjene ali kako drugače (npr. na CD, DVD ali USB pomnilniku) predložene oziroma poslane na naslov ministrstva, opredeljen v tretjem odstavku podtočke 14.2 tega besedila razpisa, bo takšna vloga štela za formalno nepopolno in bo prijavitelj pozvan k dopolnitvi vloge v določenem roku. Če vloga tudi po izteku roka za dopolnitev ne bo ustrezno dopolnjena, bo zavržena s sklepom.**

Če isti projekt za isto umetniško rezidenco in isti termin prijavlja več prijaviteljev – kot članov umetniškega tandema oziroma skupine­, mora vsak član umetniške skupine oziroma tandema oddati svojo vlogo (opis projekta je lahko enak v vseh vlogah) na način, opredeljen v nadaljevanju te točke. **Če** **vloga ne bo izpolnjevala pogojev iz prejšnjega stavka, bo štela za formalno nepopolno in bo** **prijavitelj pozvan k dopolnitvi vloge v določenem roku. Če vloga tudi po izteku roka za dopolnitev ne bo ustrezno dopolnjena, bo zavržena s sklepom.**

**Oddaja vloge pomeni, da prijavitelj sprejema vse pogoje in merila razpisa in pripadajoče razpisne dokumentacije ter se strinja z njimi. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.**

Prijavitelj mora vlogo na javni razpis, oznaka JPR-REZ-2020, oddati na način, določen v podtočki 14.1 (elektronska prijava s kvalificiranim digitalnim potrdilom ali mobilno identiteto smsPASS), ali na način, določen v podtočki 14.2 (v elektronski obliki z uporabniškim imenom in geslom brez kvalificiranega digitalnega potrdila in s tiskano prijavo).

Prijaviteljem svetujemo, da vlog na javni razpis, oznaka JPR-REZ-2020, ne oddajajo zadnji dan razpisnega roka, saj to lahko povzroči preobremenjenost strežnika.

**14.1 Elektronska oddaja vloge na javni razpis, oznaka JPR-REZ-2020, s kvalificiranim digitalnim potrdilom ali mobilno identiteto smsPASS**

1) Vlogo na javni razpis, oznaka JPR-REZ-2020, oddate na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, pri čemer mora biti elektronsko podpisana (v nadaljnjem besedilu: elektronsko podpisana prijava).

Če bo prijavitelj oddal več elektronsko podpisanih prijav za bivanje v eni umetniški rezidenci (upoštevajte omejitev, določeno v zadnjih dveh odstavkih 5. točke besedila razpisa, da se, če se prijavitelj prijavi za bivanje in delovanje v več kot eni umetniški rezidenci, vse vloge prijavitelja zavržejo iz razloga neizpolnjevanja razpisnih pogojev – kot neupravičene osebe) oziroma sprememb in dopolnitev prijave, se bo upoštevala zadnja pravočasno oddana elektronsko podpisana vloga oziroma njena sprememba ali dopolnitev.

2) Elektronsko podpisana prijava se šteje za pravočasno, če je izpolnjena, elektronsko podpisana in oddana v spletni aplikaciji eJR na naslovu: <http://ejr.ekultura.gov.si/ejr-web> do vključno 4. 11. 2019 do 24. ure.

**14.2 Elektronska oddaja vloge na javni razpis, oznaka JPR-REZ-2020, z uporabniškim imenom in geslom (brez kvalificiranega digitalnega potrdila ali mobilne identitete smsPASS).**

1) Če prijavitelj nima kvalificiranega digitalnega potrdila ali mobilne identitete smsPASS, se vloga na javni razpis, oznaka JPR-REZ-2020, odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, natisne in lastnoročno podpiše (v nadaljnjem besedilu: tiskana prijava) ter pošlje na naslov ministrstva, opredeljen v tretjem odstavku podtočke 14.2 tega besedila razpisa.

2) V primeru oddaje vloge na javni razpis, oznaka JPR-REZ-2020, na način, določen v prvem odstavku podtočke 14.2, morata biti obe, elektronsko oddana vloga na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> brez digitalnega podpisa in tiskana prijava, vsebinsko popolnoma enaki. Če se bosta tiskana prijava in elektronsko oddana vloga, oddana na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> brez digitalnega podpisa, razlikovali, bo upoštevana tiskana prijava.

3) Tiskana prijava mora biti poslana ali dostavljena na naslov Ministrstvo za kulturo, Maistrova 10, 1000 Ljubljana, v zaprti pisemski ovojnici z izpisom na prednji strani: »NE ODPIRAJ – PRIJAVA NA RAZPIS z oznako JPR-REZ-2020« in opremljena z nalepko »prenos kuverte« iz spletne aplikacije ali z navedbo številke zadeve ter oznake razpisa. Na hrbtni strani ovitka morajo biti čitljivo navedeni ime in priimek ter popolni naslov prijavitelja (na katerem je prijavitelj dosegljiv).

4) Tiskana prijava se šteje za pravočasno, če je:

* predhodno oddana na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in poslana po pošti s priporočeno poštno pošiljko ter označena s poštnim žigom do vključno 4. 11. 2019, ali
* predhodno oddana na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in poslana po pošti z navadno poštno pošiljko, ki bo v vložišče ministrstva prispela do vključno 4. 11. 2019, ali
* predhodno oddana na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in osebno oddana, če je oddana v poslovnem času ministrstva, v vložišču ministrstva do vključno 4. 11. 2019.

**15. Izločitev vlog**

Vloge, ki ne bodo oddane in dostavljene ministrstvu na način, predpisan v 14. točki, bodo s sklepom zavržene.

**Za prepozno** se šteje elektronsko podpisana prijava (oziroma njena dopolnitev ali sprememba), ki ni bila izpolnjena, elektronsko podpisana in oddana v spletni aplikaciji eJR na naslovu: http://ejr.ekultura.gov.si/ejr-web do vključno 4. 11. 2019 do 24. ure, ali tiskana prijava (oziroma njena dopolnitev ali sprememba), ki ni bila predhodno oddana v spletni aplikaciji eJR na naslovu: http://ejr.ekultura.gov.si/ejr-web in ni bila oddana priporočeno na pošto do vključno 4. 11. 2019 oziroma do 4. 11. 2019 ni bila v poslovnem času ministrstva osebno oddana v njegovi glavni pisarni oziroma do 4. 11. 2019 ni po pošti prispela v glavno pisarno ministrstva.

**Za nepopolno** se šteje vloga, ki ni v celoti izpolnjena v slovenskem jeziku (dovoljena izjema je samo naslov projekta/delovnega načrta), in vloga, ki ne vsebuje vseh obveznih sestavin, ki jih zahtevata besedilo razpisa in razpisna dokumentacija. Za nepopolno se šteje tudi vloga, ki je na razpis prispela kot formalno nepopolna in je prijavitelj ni dopolnil v zahtevanem petdnevnem (5) roku.

Za **neupravičeno osebo** se šteje tisti prijavitelj, katerega vloga ne izpolnjuje pogojev, določenih v besedilu razpisa. Izpolnjevanje pogojev se ugotavlja na podlagi obveznih dokazil in vloge prijavitelja.

**Dopolnjevanje in spreminjanje vlog sta možna le v razpisnem roku z oznako, na katero vlogo se dopolnitev ali sprememba nanaša.**

**Prijavitelji, ki bodo podali formalno nepopolne vloge, bodo pisno pozvani k dopolnitvi vlog.** **Vloge morajo dopolniti v petih (5) dneh od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša**.

Dopolnitev vloge mora biti oddana v spletni aplikaciji eJR na naslovu: http://ejr.ekultura.gov.si/ejr-web, in sicer na enak način, kot je to določeno za oddajo vlog na javni razpis, oznaka JPR-REZ-2020, v podtočkah 14.1 in 14.2 tega besedila razpisa, tj. elektronska dopolnitev s kvalificiranim digitalnim potrdilom ali mobilno identiteto smsPASS ali elektronska dopolnitev z uporabniškim imenom in geslom brez kvalificiranega digitalnega potrdila ali mobilne identitete smsPASS ter s tiskano dopolnitvijo.

Dopolnitev se šteje za pravočasno:

– če je v petdnevnem (5) roku od prejema poziva k dopolnitvi oddana v spletni aplikaciji eJR na naslovu: http://ejr.ekultura.gov.si/ejr-web in elektronsko podpisana s kvalificiranim potrdilom ali mobilno identiteto smsPASS;

– če je v petdnevnem (5) roku od prejema poziva k dopolnitvi oddana v spletni aplikaciji eJR na naslovu: http://ejr.ekultura.gov.si/ejr-web z uporabniškim imenom in geslom (brez kvalificiranega digitalnega potrdila ali mobilne identitete smsPASS) ter natisnjena in lastnoročno podpisana s strani prijavitelja ter v poslovnem času ministrstva oddana v vložišču ministrstva ali poslana po pošti s priporočeno poštno pošiljko, ki bo označena s poštnim žigom, ali poslana po pošti z navadno poštno pošiljko, ki bo v vložišče ministrstva prispela v petdnevnem (5) roku od prejema poziva k dopolnitvi.

**Prijavitelj na podlagi poziva ministrstva v dopolnitvi formalno nepopolne vloge (v spletni aplikaciji eJR na naslovu:** [**http://ejr.ekultura.gov.si/ejr-web**](http://ejr.ekultura.gov.si/ejr-web) **in v natisnjeni in lastnoročno podpisani dopolnitvi vloge) ne sme spreminjati že opredeljenega kraja umetniške rezidence ali drugih delov vloge, glede katerih ministrstvo prijavitelja ni pozvalo k njihovi dopolnitvi, sicer se bo štelo, da prijavitelj vloge po pozivu k dopolnitvi ni ustrezno dopolnil, in bo takšno vlogo minister zavrgel s sklepom.**

Če prijavitelj vloge ne dopolni v zahtevanem roku, minister vlogo zavrže s sklepom.

Ministrstvo bo po zaključku odpiranja vlog zavrglo vse vloge prijaviteljev:

* ki niso bile oddane in dostavljene na način, ki je predpisan v 14. točki,
* ki jih ni vložila upravičena oseba,
* ki so bile vložene prepozno oziroma prepozno dopolnjene,
* ki po pozivu k dopolnitvi niso bile ustrezno dopolnjene.

**16. Odpiranje vlog, prispelih na razpis**

Ministrstvo bo izbralo predloge za sofinanciranje prijaviteljev po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16).

Vloge, prispele na razpis, bo odprla komisija za odpiranje vlog, ki jo bo imenoval minister. Izpolnjevanje pogojev se bo ugotavljalo na podlagi obveznih obrazcev in dokazil, navedenih v razpisni dokumentaciji.

Odpiranje vlog se bo začelo 6. 11. 2019 ob 10. uri v prostorih ministrstva na naslovu Maistrova 10, 1000 Ljubljana. Odpirale se bodo samo pravočasno prispele vloge, in sicer po vrstnem redu prispetja. Odpiranju prispelih vlog lahko prisostvuje prijavitelj oziroma njegov predstavnik.

V primeru objektivnih okoliščin, ki bi preprečile možnost uporabe umetniških rezidenc, ki so predmet razpisa, se umetniške rezidence ne dodelijo.

Prijavitelje opozarjamo, da je izvedba postopka razpisa, oznaka JPR-REZ-2020, vezana na proračunske zmogljivosti ministrstva. V primeru sprememb državnega proračuna ali finančnega načrta ministrstva, ki neposredno vplivajo na izvedbo postopka razpisa, oznaka JPR-REZ-2020, ima ministrstvo dolžnost ukrepati v skladu s spremembami državnega proračuna oziroma finančnega načrta ministrstva.

Če se v času izvedbe postopka javnega razpisa, oznaka JPR-REZ-2020, zmanjša obseg sredstev, ki so v državnem proračunu namenjena za kulturo, do takšne mere, da ne zagotavlja izpolnitve ciljev javnega razpisa, lahko ministrstvo iz tega razloga postopek javnega razpisa ustavi oziroma v primeru že zaključenega izbora projektov zniža obseg sofinanciranja, spremeni ali prekine že sklenjene pogodbe.

**17. Dajanje informacij in pojasnil v zvezi z razpisom**

Kontaktna oseba, pristojna za dajanje informacij v zvezi z javnim razpisom: Mojca Sfiligoj (elektronski naslov: gp.mk@gov.si).

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek od 9. do 12. ure ter vsako sredo od 14. do 16. ure.

**18. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo oziroma vpogledajo vanjo v glavni pisarni ministrstva (Maistrova 10, 1000 Ljubljana) ali na spletnih straneh ministrstva: <https://www.gov.si/zbirke/javne-objave/>, kot je navedeno pod 13. točko.

**19. Objava rezultatov razpisa**

Rezultati razpisa bodo objavljeni na spletnih straneh ministrstva: <https://www.gov.si/zbirke/javne-objave/>.

Mag. Zoran Poznič

minister za kulturo

1. Mladi lahko kakovost in izvirnost dosedanjega dela oziroma uveljavljenost v strokovni javnosti dopolnijo z vsaj dvema priporočiloma stroke, ki morata biti originalno podpisani (elektronska korespondenca med priporočevalcem in prijaviteljem ne šteje za priporočilo). [↑](#footnote-ref-1)